Гугъуэт Заремэ
Нэмэз щыгъэ
Си анэшхуэ Мырзэкъан Мэрьян и фэеплъу…
Егъажэ нанэ нэмэз щыгъэ,
МазэщIэ исщи, тхьэ йолъэIу.
Имыхур нанэ и гум гугъэрщ,
Сыхьэтым къылъыс гъуэгур екIу.
Сыхьэтым ещIэ: жэщ уэздыгъэм
И пIалъэр зэкIэ щхьэщыкIынщ.
И нэкIум нанэ къощыр жьыгъэ…
ПIэ лъапэм нэху сыкъыщекIынщ.
Зэгуэрым уафэм щабзыщIахэм
ХищIыкIыу нанэ сэ къысфIощI.
ГуфIэгъуэу, гуауэу илъэгъуахэр
И нэкIу лэдэххэм, мис, къыхощ.
Егъажэ нанэ нэмэз щыгъэ,
И бынхэм я цIэр и бзэм пылъщ.
«Мо уафэм,- жи,- къеха фIыцIагъэр
Ди гущIэм илъщ, ар ди псэм хэлъщ»…
Согъажэ, нанэ нэмэз щыгъэу
ПIэ лъапэм къысхутыринар.
Сэ сфIощIыр уафэм жэщ уэздыгъэр
Си нанэм щыхупагъэна.
23.02.20I5.
